**Δελτίο Τύπου**

**Η Intracom Telecom Υλοποίησε με Επιτυχία 47 Φωτοβολταϊκά Έργα στην Ελλάδα**

**Αθήνα, Ελλάδα - 21 Οκτωβρίου 2021** - H Intracom Telecom, διεθνής πάροχος τηλεπικοινωνιακών συστημάτων και λύσεων, ολοκλήρωσε με επιτυχία την κατασκευή 47 φωτοβολταϊκών έργων σε όλη την Ελλάδα κατά τους πρώτους εννέα μήνες του τρέχοντος έτους. Η υλοποίηση των έργων πραγματοποιήθηκε από την Ether, μέλος του Ομίλου, με υψηλή εξειδίκευση στη μελέτη, προμήθεια και κατασκευή (EPC) φωτοβολταϊκών πάρκων μεσαίας και μεγάλης ισχύος.

Συγκεκριμένα η Ether, παρά τις ιδιαίτερες συνθήκες που επικρατούσαν την εν λόγω περίοδο και την έλλειψη βασικού εξοπλισμού στην αγορά, παρέδωσε 9 έργα συνολικής ισχύος 4,5ΜW στη Στερεά Ελλάδα (συμπεριλαμβανομένης της Αττικής), 6 έργα στην Αιτωλοακαρνανία συνολικής ισχύος 3,4ΜW, 4 έργα συνολικής ισχύος 2MW στην Ήπειρο και 28 έργα συνολικής ισχύος 19,5ΜW στη Θεσσαλία.

«*Η εμπειρία 10 ετών στην αγορά των φωτοβολταϊκών πάρκων, καθώς και η υψηλής εξειδίκευσης ομάδα μηχανικών, διασφαλίζουν την παροχή ολοκληρωμένων υπηρεσιών ανώτερης ποιότητας, που καλύπτουν από τη διαδικασία της αδειοδότησης μέχρι το σχεδιασμό, την προμήθεια, την κατασκευή, και τη συντήρηση ενός φωτοβολταϊκού σταθμού. Παράλληλα, το δίκτυο συνεργατών μας και η αξιοπιστία του Ομίλου Intracom Telecom διασφαλίζουν την άριστη κατασκευή κάθε φωτοβολταϊκής επένδυσης*», σχολίασε ο **Δρ. Θεόδωρος Παππάς, Γενικός Διευθυντής της Ether**.

Αξίζει να αναφερθεί ότι η Ether συνεργάζεται στενά και μεγάλες τράπεζες και χρηματοδοτικούς φορείς στην Ελλάδα, διευκολύνοντας τη δανειοδότηση των επενδυτών, αποφεύγοντας χρηματοδοτικές δυσκολίες που συνήθως μπορεί να ανακύψουν κατά την φάση υλοποίησής των έργων (bridge financing).

– Τέλος –

**Σχετικά με την Ether**

Η Ether, με δεκαετή εμπειρία στα έργα φωτοβολταϊκών σταθμών, παρέχει ολοκληρωμένες λύσεις στους επενδυτές, δίνοντας υπηρεσίες «με το κλειδί στο χέρι» από την αρχική φάση της μελέτης και της αδειοδοτικής διαδικασίας μέχρι τον σχεδιασμό και την κατασκευή, και στη συνέχεια τη συντήρηση του φωτοβολταϊκού σταθμού. Παράλληλα η εταιρεία έχει συνάψει συνεργασίες με μεγάλες ελληνικές τράπεζες και χρηματοδοτικούς φορείς συμβάλλοντας στην πιο έγκαιρη δανειοδότηση της επένδυσης και στην αντιμετώπιση των χρηματοδοτικών δυσκολιών που αντιμετωπίζουν συνήθως τα έργα κατά την φάση υλοποίησής τους (bridge financing). Επιπλέον, η Ether κατέχει ηγετική θέση στην αγορά στην παροχή ολοκληρωμένων λύσεων Έξυπνων Δικτύων (Smart Grids) ηλεκτρικής ενέργειας, ύδρευσης και διανομής φυσικού αερίου καθώς και λύσεις φόρτισης ηλεκτρικών αυτοκινήτων. Για περισσότερες πληροφορίες επισκεφθείτε την ιστοσελίδα [www.ether.gr](http://www.ether.gr)

**Σχετικά με την Intracom Telecom**

H Intracom Telecom αποτελεί έναν διεθνή πάροχο τηλεπικοινωνιακών συστημάτων και λύσεων με παρουσία 40 ετών στην αγορά. Η εταιρεία καινοτομεί στους τομείς της υποστήριξης (backhaul) σταθμών βάσης τύπου small cell και της ασύρματης μετάδοσης και ευρυζωνικής πρόσβασης δικτύων 5ης γενιάς (5G), έχοντας αναπτύξει και εγκαταστήσει σημειακά και πολυσημειακά ραδιοσυστήματα πακέτου διεθνώς. Επιπλέον, η Intracom Telecom προσφέρει ένα ανταγωνιστικό πακέτο λύσεων λογισμικού που συμβάλουν στην αύξηση της κερδοφορίας και μια πλήρη σειρά υπηρεσιών πληροφορικής και επικοινωνιών, με έμφαση στους τομείς IoT, SDN/NFV, της ανάλυσης μεγάλου όγκου δεδομένων (big data) & data-driven intelligence, καθώς και των Smart City λύσεων. Η εταιρεία δραστηριοποιείται επίσης στον τομέα της Ενέργειας, δίνοντας έμφαση στην έξυπνη μέτρηση και τις ολοκληρωμένες λύσεις πληροφορικής. Η Intracom Telecom επίσης διαθέτει ολοκληρωμένα συστήματα ασφαλείας για την προστασία των κρίσιμων υποδομών και την επιτήρηση των συνόρων. Η εταιρεία διαθέτει εκτενή τεχνογνωσία και αποδεδειγμένη εμπειρία στην αγορά, εξυπηρετώντας παρόχους σταθερής και κινητής τηλεφωνίας, δημόσιες αρχές, μεγάλους δημόσιους οργανισμούς και ιδιωτικές επιχειρήσεις. Η Intracom Telecom διαθέτει ιδιόκτητες εγκαταστάσεις Έρευνας & Ανάπτυξης και παραγωγής, και διατηρεί θυγατρικές σε όλο τον κόσμο. Για περισσότερες πληροφορίες επισκεφθείτε την ιστοσελίδα [www.intracom-telecom.com](http://www.intracom-telecom.com)

**Πληροφορίες για συντάκτες**

Αγγέλικα Κυπραίου, PR & Digital Communications Manager

τηλ. 210-667-1762, e-mail: [ankyp@intracom-telecom.com](mailto:ankyp@intracom-telecom.com)

Αλέξανδρος Ταρνάρης, Διευθυντής τμήματος Marketing & Communications

τηλ. 210-667-7027, e-mail: [atarnar@intracom-telecom.com](mailto:atarnar@intracom-telecom.com)